J e g y z ő k ö n y v

Készült: a Bezenye Községi Önkormányzat Képviselő-testületének 2025. november 19. napján 16:00 órakor az önkormányzat tárgyalótermében megtartott nyilvános képviselő-testületi ülésén.

Jelen vannak: a jelenléti ívben felsoroltak

Márkus Erika polgármester köszönti a megjelenteket, és 16:33 órakor az ülést megnyitja. Megállapítja, hogy az ülés határozatképes, mert a megválasztott 7 képviselőből 6 fő jelen van. Martinschich Mihályné képviselő egyéb elfoglaltság miatt nem tud részt venni az ülésen. A jegyzőkönyv hitelesítésére Csák Krisztián képviselőt kéri fel. 

A javaslattal a képviselő-testület egyhangúlag egyetért. 

Márkus Erika polgármester ismerteti az ülés meghívó szerinti napirendi pontjait, majd kéri sürgősségi napirendként a Mosonmagyaróvári Térségi Társulás Társulási Megállapodásának módosításáról szóló előterjesztés 1. napirendi pontba történő felvételét.

A képviselő-testület ellenszavazat nélkül, egyhangúlag, 6 igen szavazattal az alábbi határozatot hozza:

161/2025. (XI. 19.) határozat
Bezenye Községi Önkormányzat képviselő-testülete a 2025. november 19. napi ülésén az első napirendi pontba az alábbi napirendi pontot felveszi: 

1. Mosonmagyaróvár Térségi Társulás Társulási Megállapodásának módosítása

Felelős:	Márkus Erika polgármester
Határidő:	azonnal

Márkus Erika polgármester szavazásra bocsátja az egységes napirend elfogadását.

A képviselő-testület ellenszavazat nélkül, egyhangúlag, 6 igen szavazattal az alábbi határozatot hozza:

162/2025. (XI. 19.) határozat
Bezenye Községi Önkormányzat képviselő-testülete a 2025. november 19. napi ülésén az alábbi napirendi pontokat tárgyalja: 

1.) Mosonmagyaróvár Térségi Társulás Társulási Megállapodásának módosítása

2.) Tájékoztatás az előző testületi ülés óta hozott intézkedésekről, eredményekről

3.) Beszámoló az adózás 2025. évi helyzetéről

4.) Helyi adókról szóló rendelet felülvizsgálata

5.) Beszámoló a település egészségügyi alapellátás helyzetéről (háziorvos, védőnő)

6.) Háziorvosi rendelő épületével kapcsolatos állásfoglalás

7.) Közétkeztetési szerződés meghosszabbítása, novemberi étkezési díjak elengedése

8.) Energetikai pályázat megalapozása

9.) A Mosonmagyaróvári Rendőrkapitányság vezetőjének kinevezése

10.) A polgármester 13. havi juttatása és tájékoztatás a további foglalkoztatottak év végi juttatásáról

Felelős:	Márkus Erika polgármester
Határidő:	azonnal

1. napirendi pont (10 sz. előterjesztés szerint)
Mosonmagyaróvár Térségi Társulás Társulási Megállapodásának módosítása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a Mosonmagyaróvári Térségi Társulás Társulási Megállapodásának módosítása technikai jellegű. A hivatali átrendeződések miatt javítani kellett a tagönkormányzatok megnevezéseit. A döntéshez a képviselő-testület minősített többsége szükséges.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 6 igen szavazattal az alábbi határozatot hozta:

163/2025. (XI. 19.) határozat
a Mosonmagyaróvár Térségi Társulás Társulási Megállapodás módosításáról

1. Bezenye Községi Önkormányzat Képviselő-testülete hozzájárul, hogy Mosonmagyaróvár Térségi Társulás Társulási Megállapodás 8.k. pontja a következők szerint módosuljon:
„8.k. Család-és Gyermekjóléti Szolgálat 
Darnózseli Közös Önkormányzati Hivatal székhely önkormányzata települések: Darnózseli, Dunaremete, Hédervár, Kisbodak, Lipót, Községek Önkormányzatai

Dunakiliti Közös Önkormányzati Hivatal székhely önkormányzata települések: Dunakiliti, Feketeerdő Községek Önkormányzatai

Halászi Közös Önkormányzati Hivatal székhely önkormányzata települések: Halászi, Máriakálnok, Püski Községek Önkormányzatai

Hegyeshalom Nagyközségi Önkormányzat

Levél Községi Önkormányzat

Jánossomorjai Közös Önkormányzati Hivatal székhely önkormányzata települések: Jánossomorja Város, Újrónafő, Várbalog Községek Önkormányzatai

Kimlei Közös Önkormányzati Hivatal székhely önkormányzata települések: Kimle, Ásványráró, Károlyháza Községek Önkormányzatai 

Lébényi Közös Önkormányzati Hivatal székhely önkormányzata települések: Lébény Város Önkormányzata, Mecsér Község Önkormányzata

Mosonmagyaróvár Város Önkormányzata

Mosonszentmiklós Község Önkormányzata

Mosonszolnoki Közös Önkormányzati Hivatal székhely önkormányzata települések: Mosonszolnok, Mosonudvar Községek Önkormányzatai

Rajkai Közös Önkormányzati Hivatal székhely önkormányzata települések: Rajka, Bezenye, Dunasziget Községek Önkormányzatai”

1. Bezenye Községi Önkormányzat Képviselő-testülete elfogadja Mosonmagyaróvár Térségi Társulás egységes szerkezetbe foglalt Társulási Megállapodását jelen határozat 1. sz. melléklete szerinti tartalommal.
1. Bezenye Községi Önkormányzat Képviselő-testülete felhatalmazza a polgármestert, hogy a módosításokkal egységes szerkezetbe foglalt Társulási Megállapodást írja alá.
4.)	A módosításokkal egységes szerkezetbe foglalt Társulási Megállapodás a törzskönyvi nyilvántartásba történő bejegyzés napján lép hatályba. 
5.)	Bezenye Községi Önkormányzat Képviselő-testülete felkéri a polgármestert, hogy a döntésről a Társulás elnökét tájékoztassa.
Felelős: 	Márkus Erika polgármester
Határidő: 	döntést követő 5 munkanapon belül


2. napirendi pont
Tájékoztatás az előző testületi ülés óta hozott intézkedésekről, eredményekről

Bezenye Községi Önkormányzat képviselő-testülete 2022. november 29-i ülésén az SZMSZ módosítását fogadta el, melynek 6. számú melléklete a következőket tartalmazza:
A képviselő-testületi ülés szóbeli tájékoztatójának kötelező elemei a következők: 
- az előző képviselő-testületi ülés óta, polgármesteri hatáskörben hozott döntéseinek ismertetése 
- az előző képviselő-testületi ülés óta történt, az önkormányzatot érintő megbeszéléseiről beszámoló 
- folyamatban lévő beruházások és pályázatok készültségi és pénzügyi állapota 
- aktuálisan lezárt beruházások és pályázatok ismertetése 
- általános pénzügyi helyzet ismertetése 
- tájékoztató a befolyt és elmaradt adókról 
- válaszadás a Képviselő-testület tagjai által az előző héten feltett írásbeli kérdéseire

A tájékoztató az SZMSZ szerint szóban történik. A polgármester elmondja, hogy a TOP_Plusz pályázatok (sportpálya-közösségi tér, Művelődési ház-tetőcsere) közbeszerzése jelenleg zajlik. A pályázatokhoz az EKR-en keresztül érkeztek tisztázó kérdések, melynek megválaszolása határidőben megtörtént. Az ajánlattételi határidő: 2025.11.20. 16 óra. Ezt követően kerülhet sor a kiválasztásra, az eljárás lezárására, majd ezt követően a szerződéskötésre. Várhatóan rendkívüli ülés összehívása lesz szükséges az eljárást lezáró határozat meghozatalához. A TOP_Plusz útépítés projekt elszámolása megtörtént. Jövő héten két napos Államkincstári ellenőrzés lesz. A TOP_Plusz csapadékvíz pályázattal kapcsolatban szintén a jövő héten közbenső ellenőrzés lesz. 

A járdafelújítás megkezdődött. Sajnos az esős idő közbeszólt, de ígéretet kaptak, hogy hónap végére elkészül. A Magyar Falu Program keretében az Ágdaráló beszerzési eljárását megkezdték. Az ajánlatok beérkeztek, a beszerzési eljárás lezárása a hétvégéig megtörténik. 

Alpolgármester Úr kérése volt, hogy foglalkozzanak a helyi önazonossággal kapcsolatos rendelet megalkotásával. Azóta több településen alkottak ezzel kapcsolatos rendeletet, és számtalan tájékoztató is megjelent. A törvény 2025. július 1-jén lépett hatályba a helyi önazonosság védelméről, amelynek célja elsősorban az, hogy a helyi közösségek képesek legyenek megőrizni saját hagyományaikat, társadalmi rendjüket és értékeiket. Továbbá a Törvény védelmet kíván nyújtani a túlzott mértékű lakosságbővüléssel és a tömeges ingatlanvásárlással szemben. A Törvény hatálybalépésével az önkormányzatoknak lehetőségük nyílt arra, hogy a Törvény keretein belül, önkormányzati rendelet megalkotásával megvédhessék önazonosságukat, és meghatározzák, milyen irányba kívánják fejleszteni településeiket. A Törvény két típusú jogvédelmi eszközt nevesít, amelyek a dologi és a személyi jogvédelmi eszközök. Aljegyző Úrral részt vettek egy online fórumon, melyet a TÖOSZ szervezett. Itt instrukciókat kaptak a rendeletalkotással kapcsolatban. Kéri a Képviselőket a vonatkozó törvény alapján a decemberi testületi ülés előtt, legkésőbb december 11. napjáig küldjék meg írásos javaslataikat ezzel kapcsolatban. Kéri Aljegyző Urat egy rövid tájékoztató megtartására.

Dr. Reinthaller Ferdinánd aljegyző megköszöni a szót, és összefoglalja a törvény legfontosabb rendelkezéseit közérthetően. Elmondja, hogy amennyiben kérdés merül fel, bármikor áll rendelkezésre. A törvény elsődleges célja annak szabályozása, hogy a települések engedik-e és milyen feltételekkel a betelepülést. A jogalkotó három jogvédelmi eszközt biztosít. Az első az elővásárlási jog, amely lehet az önkormányzaté, az ingatlannal telekhatáros szomszédé, illetve valamennyi községi lakosé. A második eszköz a lakcím, ideiglenes lakcím létesítésének feltételhez kötése, fontos, hogy a betelepülő feleljen meg egy előzetes, észszerű feltételnek. Harmadik megoldás lehet pénzbeli hozzájárulás a közügyekhez, melyet betelepülési hozzájárulásként kell fizetni az önkormányzat részére. A törvény tartalmaz kivételeket is, ilyenek például a helyben született vagy korábban ott élt lakosok, vagy a hozzátartozók helyiek, akik munkavállalás, tanulás vagy ellátás miatt költöznek be, illetve akik állami támogatással vásárolnak ingatlant. A kivételi körbe tartozók nem minősülnek betelepülőknek. Az önkormányzat további személyi kört is minősíthet mentesnek a rendeletben. A jogszabály hangsúlyozza az arányosság és egyenlő bánásmód alapelvét, ezt nagyon óvatosan kell kezelni. Alkalmazása komoly vitákat válthat ki, a rendelet megalkotása nagy körültekintést igényel. Amennyiben úgy dönt az önkormányzat, hogy megalkotja, akkor azt mindenképp transzparens, arányos és jogszerű módon kell, hogy történjen. Nem csak Európai Uniós szinten, de helyi közösségi szinten is megfeleljen az elvárásoknak.

Csák Krisztián képviselő egyéb elfoglaltság miatt az ülésről 16:44 órakor távozik. A polgármester megköszöni az eddigi részvételét, majd megállapítja, hogy a képviselő-testület határozatképessége továbbra is fennáll, a jelen lévő képviselők száma 5 fő.

A polgármester megköszöni az aljegyző tájékoztatóját, majd kérdezi, hogy ezzel kapcsolatosan van-e valakinek kérdése.

Hiltser Mátyás alpolgármester kéri, hogy foglalkozzanak vele, vizsgálják meg a lehetőséget.

A polgármester hozzáfűzi, hogy jelenleg minimális az eladásra szánt ingatlanok száma Bezenyén.

Schmatovichné Radits Klaudia Éva alpolgármester elmondja, hogy a környéken nem jó visszhangot váltott ki, és ő is úgy gondolja, hogy kicsit később foglalkozzanak majd vele, mikor már kiforrja magát.

A polgármester hangsúlyozza, hogy azért várja a javaslatokat képviselő-társaitól, hogy legyen idő a kidolgozásra.

Mivel további kérdés, észrevétel nem érkezett, a polgármester folytatja beszámolóját azzal, hogy a TOP_Plusz helyi termelői piac kivitelezése az ütemtervnek megfelelően zajlik. A kooperációk rendszeresek. 

Sikeresen lezajlott a 2. Bezenyei Egészségnap. Röviden tájékoztatja a jelenlévőket az eredményekről. A bőrgyógyász 46 főt vizsgált. Felderített apróbb bőrelváltozásokat, 2 főnél komolyabb elváltozás gyanúja merült fel. A reumatológia által vizsgáltak száma 28 fő, ebből 12 kóros eltérést találtak. Látásvizsgálaton 54 fő vett részt, 32 főnél volt probléma. A kardiológia 29 főt vizsgált, 7 főnél volt probléma. Dietetikai tanácsadáson - egyéni és csoportos tanácsadás - 25 fő vett részt. Általános vizsgálatok - mint vércukor, vérnyomás, véroxigén szint mérés - 62 fő esetén történtek, 22 kóros eredmény született. Köszöni valamennyi szakember önzetlen munkáját!

Az ár- és belvízvédelmi művek őszi felülvizsgálata megtörtént. A szakemberek mindent rendben találtak, az árkok állapotát is ellenőrizték.

A szociális tüzelő kihordását megkezdték a kollégák. A tanyagondnok 1 hét továbbképzésen vett részt.

Hegyeshalomba eljuttatták az aláírt petíciót a vonatok megállásával kapcsolatban.

Az Anubisz temetkezési vállalat megkereste az önkormányzatot azzal, hogy a decemberben elkövetkezendő hosszú karácsonyi és szilveszteri munkaszüneti napok miatt a helyi hűtőkapacitásuk véges, az ünnepek alatt a győri hamvasztó nem fogadja majd az elhunytakat. Amennyiben az Anubisz hűtői megtelnek, szeretnék az önkormányzat hűtőjét használni, elsősorban a faluban elhalálozottak hűtésére. Azt gondolja, hogy a halotthűtő rendszeres karbantartás alatt van, és alkalmas a kérés teljesítésére. A rendkívüli helyzetben erkölcsi kötelességük a segítség megadása.

A Versenyképes járások program szavazása sikeresen lezajlott.

A polgármester felhívja a figyelmet, hogy lassan élesben is megkezdődik a 2026. év költségvetési tervezése. Kéri a képviselőket, bizottsági tagokat, hogy 2025. december 11. napjáig szíveskedjenek írásban megtenni javaslataikat, ötleteiket ezzel kapcsolatban.

A rendőrség szervezésében egyeztető fórum volt, ahol a különböző területeken dolgozó rendőrök tájékoztatták a polgármestereket és a polgárőrség vezetőit az aktuális bűnügyi helyzetről. A gyorshajtók, az elektromos rolleresekkel kapcsolatos problémák fontosságán túl a droggal kapcsolatos problémára is felhívták a figyelmet.

Végül kéri képviselő-társai támogatását azzal kapcsolatban, hogy az utolsó Adventi hétvégén az önkormányzat által megrendezett borház alkalmával összegyűlt adományokat egy jótékony és nemes célra fordítsák. Megrendelésre kerültek bögrék a forraltbor és a tea fogyasztására, mely minden hétvégén adomány fejében elvihető. A befolyt bevételt a mosonmagyaróvári családok átmeneti otthona javára szeretné, ha fordítanák. Bizonyára mindenki tudja, hogy az ott élő, nehéz élethelyzetben lévő családok - legyenek bántalmazottak, emberkereskedelem áldozatai - mindent maguk mögött hagyva, menekítve jutnak el az otthonba. Javasolja, hogy tegyék szebbé a karácsonyukat. Amennyiben ezzel egyetért a Testület, kéri, támogassa a jótékony kezdeményezést. Kérdezi Novák-Fabsich Kitti képviselőt, a pénzügyi bizottság elnökét, hogy mi a véleménye.

Novák-Fabsich Kitti bizottsági elnök azt válaszolja, hogy támogassák, hiszen nemes a cél. Kérdezi, hogy bezenyei család érintett-e. 

A polgármester azt válaszolja, hogy jelenleg nem. Bezenyén a Karitász ellátja azt a feladatot, hogy a rászoruló családoknak támogatást nyújt. Bezenyén nem jelentős a rászoruló családok száma.

Schmatovichné Radits Klaudia Éva alpolgármester hozzáfűzi, hogy véleménye szerint is erről kell szólnia a Karácsonynak, ez ne is legyen kérdés.

A polgármester azzal zárja beszámolóját, hogy 2025. december 5. napján 13.00 órakor szeretettel várja a képviselőket és bizottsági tagokat, jegyzőt, aljegyzőt és a hivatalban dolgozó kollégáit Paprétre, a karácsonyi ebédre. Köszöni Venesz Ignácnak, hogy vállalta a házigazda szerepét. A meghívót mindenki megkapta, kéri, hogy jelezzenek vissza.

A polgármester kérdezi, hogy van-e kérdés, észrevétel a beszámolóval kapcsolatosan.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

164/2025. (XI. 19.) határozat
Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős:	Márkus Erika polgármester
Határidő: 	azonnal
[bookmark: _GoBack]
3. napirendi pont (02 sz. előterjesztés szerint)
Beszámoló az adózás 2025. évi helyzetéről

Márkus Erika polgármester elmondja, hogy a pénzügyi bizottság a napirendet tárgyalta, felkéri a bizottság elnökét az elhangzottak ismertetésére.

Novák-Fabsich Kitti, a Pénzügyi, Ügyrendi Bizottság elnöke elmondja, hogy a bizottság a beszámolót egyhangúlag elfogadásra javasolja.

A polgármester elmondja, hogy a beszámolóban látszik, hogy az óvatosság elve alapján betervezett adóbevételeket 240%-os mértékben teljesítették, az adózási morál jó, a bevételeik olyan stabilak, hogy a pályázatok önereje maximálisan rendelkezésre áll. Gazdaságilag stabil helyzetben áll az önkormányzat, érdemes esetleg ingatlanvásárlásban is gondolkodni. Felkéri a jegyzőt az adózás helyzetéről szóló beszámoló ismertetésére.

Dr. Reinthaller Ferdinánd aljegyző megköszöni a szót és elmondja, hogy a beszámolót minden képviselő és bizottsági tag megkapta. A jegyző, mint önkormányzati adóhatóság, minden évben beszámol a képviselő-testületnek a község adóügyi helyzetéről, hiszen az adóbeszedésen túl más állam által delegált adóhatósági feladatokat is ellát. A háttér jogszabály a helyi adókról szóló törvény, amely lehetőségeket biztosít az önkormányzati adóhatóságoknak, hogy az adózók teherviselési képességét mérlegelve, az önkormányzati gazdálkodás követelményeihez igazodóan határozza meg az adó mértékét. Bezenye hatályos helyi adó rendelete a 10/2022. (XI. 30.) önkormányzati rendelet. Magasabb szintű jogszabályok bizonyos mozgásteret biztosítanak a helyi adó mértékek megállapítására. Bezenyén általánosságban elmondható, hogy iparűzési adó tekintetében a maximális mértéket határozza meg az önkormányzat, azaz 2%-ot, ugyanakkor az egyes ingatlanokat terhelő adókat, mint a telekadó, építményadó – amely egyébként is jellemzően a magánszemélyeket terheli – a törvényi maximumnál alacsonyabb mértékben határozta meg. Az önkormányzati adóhatóság egyéb adóhatósági feladatokat is ellát. A teljesítésről összességében elmondható, hogy a tervezett 59 millió forintos adóbevétel túlteljesítésre került, 140 millió 867 ezer forint összegben folyt be, úgyhogy több, mint 238 %-os volt a teljesítés. Nemfizetés esetén fizetési felszólítást bocsát ki az adóhatóság, folyamatosan ellenőrzik az adóbevételek beszedését. Amit még ki szeretne emelni, az a személyes adatok védelme. Úgy, ahogy a központi adóhatóságot, úgy a helyi adóhatóságot, a jegyzőt is terheli az adótitok megtartásának kötelezettsége. Felhívja továbbá a figyelmet, hogy már 2018. óta az elektronikus kapcsolattartás kötelező az egyéni vállalkozóknál és a cégek esetén. Magánszemélyek is választhatják. Sokan azonban sajnos még mindig figyelmen kívül hagyják ezt a kötelezettséget. A tárhelyre érkező küldemények ugyanúgy joghatást váltanak ki, mintha postai átvételre kerülne sor. Egyébként megállapítható, hogy Bezenyén az adóalanyok nagy része rendben és határidőben teljesít, megfelelő mértékben együttműködik. Köszöni a figyelmet.

A polgármester kérdezi, hogy van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a beszámoló elfogadásáról szóló határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

165/2025. (XI. 19.) határozat
Bezenye Községi Önkormányzat Képviselő-testülete az adózás helyzetéről szóló beszámolót – a melléklet szerinti tartalommal - elfogadja.

Felelős:	Márkus Erika polgármester
Határidő: 	azonnal


4. napirendi pont (03 sz. előterjesztés szerint)
Helyi adókról szóló rendelet felülvizsgálata

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a pénzügyi bizottság a napirendet tárgyalta, felkéri a bizottság elnökét az elhangzottak ismertetésére.

Novák-Fabsich Kitti, a Pénzügyi, Ügyrendi Bizottság elnöke elmondja, hogy a bizottság a napirendet megtárgyalta, egyhangúlag elfogadásra javasolja, hogy a rendeletet ne módosítsák, adóemelés ne történjen.

A polgármester kérdezi, hogy van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 5 igen szavazattal az alábbi határozatot hozta:

166/2025. (XI. 19.) határozat

Bezenye Községi Önkormányzat Képviselő-testülete a helyi adókról szóló rendeletét felülvizsgálta, nem kíván adómértéket emelni.

Felelős:	Márkus Erika polgármester
Határidő: 	azonnal


Schmatovichné Radits Klaudia Éva alpolgármester egyéb elfoglaltság miatt az ülésről 17:10 órakor távozik. A polgármester megállapítja, hogy a képviselő-testület határozatképessége továbbra is fennáll, a jelen lévő képviselők száma 4 fő.


5. napirendi pont (04 sz. előterjesztés szerint)
Beszámoló a település egészségügyi alapellátás helyzetéről (háziorvos, védőnő)

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a humán bizottság a napirendet tárgyalta. Felkéri a bizottság elnökét az elhangzottak ismertetésére.

Lenzsér-Csiba Adrienn bizottsági elnök elmondja, hogy a humán bizottság egyhangúlag elfogadásra javasolja a háziorvosi beszámolót.

A polgármester megköszöni Dr. Iván Endre háziorvos és csapata, valamint Földesné Varga Eszter védőnő egész éves áldozatos munkáját.

Dr. Iván Endre háziorvos megköszöni a szép szavakat, és elmondja, hogy igyekszik a jövőben is hasonló színvonalon ellátni feladatát.

A polgármester kérdezi, van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

167/2025. (XI. 19.) határozat
Bezenye Községi Önkormányzat Képviselő-testülete a település egészségügyi alapellátás helyzetéről szóló beszámolót – a melléklet szerinti tartalommal - elfogadja.

Felelős:	Márkus Erika polgármester
Határidő: 	azonnal

6. napirendi pont (05 sz. előterjesztés szerint)
Háziorvosi rendelő épületével kapcsolatos állásfoglalás

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a háziorvosi rendelő megvásárlásával kapcsolatos napirendi pontot a pénzügyi és a humán bizottság is tárgyalta, felkéri a bizottsági elnököket az elhangzottak ismertetésére.

Novák-Fabsich Kitti, a Pénzügyi, Ügyrendi Bizottság elnöke elmondja, hogy a bizottság a napirendet megtárgyalta, egyhangúlag támogatja.

Lenzsér-Csiba Adrienn bizottsági elnök elmondja, hogy a humán bizottság egyhangúlag támogatja.

A polgármester kérdezi, hogy van-e kérdés, észrevétel.

Hiltser Mátyás alpolgármester elmondja, hogy véleménye szerint akkor jó ez az adásvétel, ha mindenki jól jár. Kérdezi Dr. Iván Endre háziorvost, hogy ő is meg van-e elégedve a becsült értékkel.

Dr. Iván Endre háziorvos azt válaszolja, hogy igen, megfelelő. Annak idején, 2006. környékén beköltözött, az ingatlant megvette, felújította. A megállapított értéket megfelelnek találja.

A polgármester kéri, hogy a háziorvos erősítse meg, hogy az eszközöket, felszereléseket is átadja majd.

Dr. Iván Endre megerősíti, hiszen majd ha felhagy a praxissal, nem lesz rá szüksége, piaci értékük pedig elhanyagolható. Mivel nem képez számottevő értéket, az ingatlan felszerelését is átadja.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

168/2025. (XI. 19.) határozat
Bezenye Községi Önkormányzat Képviselő-testülete úgy dönt, hogy a Bezenye 662/2 hrsz.-ú, természetben a 9223 Bezenye, Tanácsház u. 2. sz. alatti orvosi rendelő ingatlan megvásárlására a pénzügyi fedezetet a 2026. évi költségvetési rendeletébe betervezi.

Felelős: 	Márkus Erika polgármester 
Határidő: 	2026. március 31. 


7. napirendi pont (06 sz. előterjesztés szerint)
Közétkeztetési szerződés meghosszabbítása, novemberi étkezési díjak elengedése

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a napirendet a pénzügyi bizottság tárgyalta, felkéri a bizottság elnökét az elhangzottak ismertetésére.

Novák-Fabsich Kitti, a Pénzügyi, Ügyrendi Bizottság elnöke elmondja, hogy a bizottság a napirendet megtárgyalta, egyhangúlag támogatja a közétkeztetési szerződés meghosszabbítását, hiszen a szülők és a gyermekek is elégedettek a szolgáltatással. A novemberi étkezési díj elengedése pedig nagy segítség a családoknak Karácsony előtt, az állami normatíva pedig fedezi ennek költségét.

A polgármester kérdezi, van-e kérdés, észrevétel. 

Mivel kérdés, észrevétel nem érkezett, a polgármester szavazásra teszi fel a közétkeztetési szerződés meghosszabbításáról szóló határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

169/2025. (XI. 19.) határozat
a közétkeztetési szerződés meghosszabbításáról

1. Bezenye Községi Önkormányzat Képviselő-testülete az Egyetem Étterem és Konyha Kft ajánlatát a 2026. évi közétkeztetési feladatok ellátására fogadja el, és felhatalmazza a polgármestert a vállalkozói szerződés melléklet szerinti módosításának aláírására.

1. Bezenye Községi Önkormányzat Képviselő-testülete úgy határoz, hogy a vállalkozó nettó 28.469.600,-Ft + 249.600,-Ft összegű díját, amely az étkezők ténylegesen lejelentett számától függően változhat, az önkormányzat 2026. évi költségvetésében biztosítja.

Felelős:	Márkus Erika polgármester
Határidő: 	2025. december 15.


A polgármester szavazásra teszi fel a novemberi étkezési díj elengedéséről szóló határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

170/2025. (XI. 19.) határozat
a novemberi étkezési díjak elengedéséről

1. Bezenye Községi Önkormányzat Képviselő-testülete a szülők által fizetendő gyermekétkeztetés decemberben esedékes (november havi) étkezési térítési díjának megfizetésétől eltekint, annak költségét az önkormányzat átvállalja az intézményi gyermekétkeztetés támogatása terhére.

1. Bezenye Községi Önkormányzat Képviselő-testülete felhatalmazza a polgármestert, hogy az 1. pont szerinti intézkedés után a gyermekétkeztetési támogatásból fennmaradó összeg terhére a vásárolt élelmezés körében elszámolható egyéb élelmiszert, konyhai eszközöket szerezzen be.

Felelős:	Márkus Erika polgármester
Határidő: 	2025. december 15.


8. napirendi pont (07 sz. előterjesztés szerint)
Energetikai pályázat megalapozása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy ez egy kivételes lehetőség, mellyel mindenképp javasolja, hogy éljen az önkormányzat. Pályázati forrásból az önkormányzati hivatal épületén kialakítandó napelemes rendszer és két elektromos töltőállomás telepítésére, valamint egy elektromos munkagép és fűnyírók beszerzésére tudna pályázni az önkormányzat. Az elektromos munkagép töltéséhez ki kell egészíteni a töltőállomást egy erre alkalmas ipari csatlakozófejjel, mely szintén a pályázati anyag része. 

Hiltser Mátyás alpolgármester javasolja, hogy ha esetleg nem a teljes összegre kapnának támogatást, legyen felállítva fontossági sorrend.

A polgármester azt válaszolja, hogy a sorrend adott, hiszen nem tudnának az elektromos munkagépekkel mit kezdeni, ha nem lenne töltőállomás, melynek pedig feltétele a napelemes rendszer.

Hiltser Mátyás alpolgármester hozzáfűzi, hogy a pályázati forrás hátterében jelentős szerepet játszik az ENSZ károsanyag-kibocsátás korlátozásával kapcsolatos szabályozása.

Novák-Fabsich Kitti, a Pénzügyi, Ügyrendi Bizottság elnöke elmondja, hogy a bizottság a napirendet megtárgyalta, egyhangúlag támogatja.

A polgármester kérdezi, van-e egyéb kérdés, észrevétel. 

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 4 igen szavazattal az alábbi határozatot hozta:

171/2025. (XI. 19.) határozat
Bezenye Községi Önkormányzat Képviselő-testülete úgy határoz, hogy a Győr-Moson-Sopron Vármegyei Önkormányzat közreműködésével pályázatot nyújt be az „Élő Delta – Zöld Energia a Szigetközbe Program” keretében az önkormányzati hivatal (9223 Bezenye, Szabadság u. 50.) épületén kialakítandó napelemes rendszer és két elektromos töltőállomás telepítésére, valamint elektromos eszközök beszerzésére.

Felelős: 	polgármester
Határidő: 	folyamatos


9. napirendi pont (08 sz. előterjesztés szerint)
A Mosonmagyaróvári Rendőrkapitányság vezetőjének kinevezése

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a napirendet a humán bizottság tárgyalta, felkéri a bizottság elnökét az elhangzottak ismertetésére.

Lenzsér-Csiba Adrienn bizottsági elnök elmondja, hogy a humán bizottság 3 igen szavazattal és 1 tartózkodással támogatja Dr. Timsina István r. alezredes kinevezését.

A polgármester kérdezi, van-e kérdés, észrevétel. 

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület ellenszavazat nélkül, 3 igen szavazattal és 1 tartózkodással az alábbi határozatot hozta:

172/2025. (XI. 19.) határozat
a Mosonmagyaróvári Rendőrkapitányság vezetőjének kinevezéséről

Bezenye Községi Önkormányzat Képviselő-testülete támogatja Dr. Timsina István r. alezredesnek a Mosonmagyaróvári Rendőrkapitányság vezetőjévé történő kinevezését.

Felelős: 	polgármester, jegyző
Határidő: 	2025. november 30.


10. napirendi pont (09 sz. előterjesztés szerint)
A polgármester 13. havi juttatása és tájékoztatás a további foglalkoztatottak év végi juttatásáról

Márkus Erika polgármester érintettségre hivatkozva kéri kizárását a polgármester 13. havi juttatásáról szóló döntésből, majd felkéri Hiltser Mátyás alpolgármestert a napirend előterjesztésére.

A képviselő-testület ellenszavazat nélkül, 3 igen szavazattal és 1 tartózkodással az alábbi határozatot hozta:

173/2025. (XI. 19.) határozat
Bezenye Községi Önkormányzat Képviselő-testülete úgy határoz, hogy Márkus Erika polgármestert a polgármester 13. havi juttatásáról szóló döntésből kizárja.

Felelős: 	Hiltser Mátyás alpolgármester
Határidő: 	azonnal

Hiltser Mátyás alpolgármester ismerteti az előterjesztést, melyet minden képviselő előzetesen megkapott. Elmondja, hogy Bezenye Községi Önkormányzat polgármesterének 13. havi juttatása az önkormányzat 2025. évi költségvetésébe betervezésre került. A gazdálkodás stabil, a 2025. évi célkitűzések teljesültek, megvalósultak. Javasolja, hogy Márkus Erika polgármester az idei évben 1 havi jutalomban részesüljön, ezzel is elismerve a falu fejlesztéséhez való hozzájárulását. Az egy havi jutalom összege bruttó 1.737.022,- Ft, melyre még 225.812,- Ft szociális hozzájárulási adót kell fizetni. Ez mindösszesen 1.962.834,- Ft kifizetést jelent az önkormányzat részéről. Egy havi jutalom összege betervezésre került az önkormányzat 2025. évi költségvetésébe, így átcsoportosításra nincs szükség. Kérdezi, van-e kérdés, észrevétel. 

Mivel kérdés, észrevétel nem érkezett, az alpolgármester szavazásra teszi fel a határozati javaslatot.

A képviselő-testület ellenszavazat nélkül, egyhangúlag, 3 igen szavazattal az alábbi határozatot hozta:

174/2025. (XI. 19.) határozat
a polgármester 13. havi juttatásáról

Bezenye Községi Önkormányzat Képviselő-testülete az önkormányzat polgármesterének a 13. havi juttatásának kifizetését bruttó 1.737.022,- Ft összegben jóváhagyja. A képviselő-testület felhatalmazza a polgármestert a szükséges intézkedések megtételére.

Felelős: 	jegyző
Határidő: 	2025. november 21.

Az alpolgármester az önkormányzati dolgozók karácsonyi bónuszának kifizetéséről szóló előterjesztéssel folytatja. Elmondja, hogy az önkormányzat dolgozóinak karácsonyi bónusz kifizetése az önkormányzat 2025. évi költségvetésébe betervezésre került, többlet költséget nem generál. A falu dolgozóinak az idei évben nagyon sok olyan feladata volt, melyben – sokszor munkaidőn túl – helyt álltak. Ez a rengeteg plusz munka meglátszik a falu fejlődésén, szépülésén. Egyszeri megbecsülésként, munkájuk elismeréseként mindösszesen 6.292.462,- juttatás kerül kiutalásra részükre. Ez bruttó 5.623.851,- Ft összegű bérfizetést és 668.611,- Ft összegű szociális hozzájárulási adó kifizetését jelenti. A falu dolgozói fáradhatatlanul teszik dolgukat egész évben, örülök, hogy szebbé tehetjük Karácsonyukat! A karácsonyi bónusz összesen 17 dolgozót érint. Kérdezi, van-e kérdés, észrevétel.

Mivel kérdés, észrevétel nem érkezett, az alpolgármester szavazásra teszi fel az önkormányzati dolgozók karácsonyi bónuszának kifizetéséről szóló tájékoztatás tudomásul vételéről szóló határozati javaslatot.

A képviselő-testület ellenszavazat nélkül, egyhangúlag, 3 igen szavazattal az alábbi határozatot hozta:

175/2025. (XI. 19.) határozat
az önkormányzat által foglalkoztatottak részére történő karácsonyi bónusz kifizetésének tudomásul vételéről

Bezenye Községi Önkormányzat Képviselő-testülete az önkormányzat foglalkoztatottjainak bruttó 5.623.851,- Ft összegű év végi jutalmának kifizetéséről szóló tájékoztatást meghallgatta, tudomásul vette. 

Felelős: 	Márkus Erika polgármester
Határidő: 	azonnal

A polgármester hozzáfűzi, hogy minden dolgozó megkapja a juttatást, munkaóra arányosan kerül kifizetésre a karácsonyi bónusz.

A polgármester felhívja a figyelmet, hogy várja a javaslatokat december 11. napjáig a költségvetési koncepcióhoz és az önazonossági rendelettel kapcsolatosan. 

Mivel kérdés, észrevétel nem érkezett, a polgármester megköszöni a részvételt, és az ülést 17:42 órakor bezárja. 

k.m.f.




	Márkus Erika	Dr. Reinthaller Ferdinánd
	polgármester	aljegyző

Jegyzőkönyv hitelesítő: 




	Csák Krisztián	
	jegyzőkönyv hitelesítő	

